钦定古今图书集成/明伦汇编/闺媛典/第056卷 > 王川妻平氏〈程氏赵闷儿袁雁菊附〉
## 钦定古今图书集成/明伦汇编/闺媛典/第056卷 > 王川妻平氏〈程氏赵闷儿袁雁菊附〉

按《山西通志》：平氏，王川妻，与焦相妻程氏、赵贤女闷
儿、袁珮女雁菊，俱雄山乡人。正德辛未，流贼突至搜
山岩，平氏被执，乘间抱幼女投井死。程氏仆地不起，
曳之半里许，皮肤皆裂，大骂不从。闷儿被拥上马，连
堕地，誓不受辱。雁菊见程之死，瞋目大骂曰：“宁与渠
等俱死，不从尔生。”并皆遇害。有司以事闻，建祠于雄
山之南，表其门曰“四贞”，春秋致祭。